เงินบาทเปิด 31.15/17
ธนาคารกรุงศรีอยุธยา รายงาน เงินบาทเปิด 31.15/17 แนวโน้มกลับมาแข็งค่า จับตาข่าวลือมาตรการธปท.
8 ก.ย. 2553

ธนาคารกรุงศรีอยุธยา รายงาน เงินบาทเปิด 31.15/17 แนวโน้มกลับมาแข็งค่า จับตาข่าวลือมาตรการธปท.
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 31.15/17 บาท/ดอลลาร์ ปรับตัวแข็งค่าเล็กน้อยจากปิดตลาดเย็นวานนี้ที่ระดับ 31.18/20 บาท/ดอลลาร์ ก่อนที่จะทยอยปรับตัวแข็งค่าลงมาอยุ่ที่ 31.14/16 บาท/ดอลลาร์ เมื่อเวลา 08.55 น.ขณะที่ค่าเงินในภูมิภาคค่อนข้างทรงตัว
"(เงินบาท)เปิดตลาดเช้านี้ปรับตัวแข็งค่านิดหน่อย หลังจากที่ข่าวลือดูแล้วไม่น่าจะเกิดขึ้นจริงในช่วงใกล้" นักบริหารเงิน กล่าว
ตลาดยังจับตาดูเรื่องข่าวลือที่ว่าธนาคารแห่งประเทศไทย(ธปท.) เตรียมออกมาตรการดูแลค่าเงินบาท ว่าจะมีความเป็นจริงแค่ไหน เนื่องจากมีการระบุชื่อแหล่งข่าวไว้อย่างชัดเจน ส่วนปัจจัยจากต่างประเทศนั้นยังไม่มีอะไรใหม่
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 83.72/74 เยน/ดอลลาร์ ปรับตัวแข็งค่าเล็กน้อยจากระดับ 83.84/86 เยน/ดอลลาร์ ส่วนเงินยูโรอยู่ที่ระดับ 1.2690/2692 ดอลลาร์/ยูโร ปรับตัวอ่อนค่าจากระดับ 1.2742/2743 ดอลลาร์/ยูโร 
นักบริหารเงิน คาดว่า วันนี้เงินบาทมีโอกาสกลับมาปรับตัวแข็งค่าต่อเนื่องตามเดิมจนกว่าจะมีปัจจัยใหม่เข้ามา โดยมองกรอบการเคลื่อนไหวไว้ที่ 31.05-31.25 บาท/ดอลลาร์